Vals Dmitri I (Russies: Лжедмитрий) was van 21 Julie 1605 tot met sy dood op 17 Mei 1606 tsaar van Rusland onder die naam Dmitri Ioannowitsj (Russies: Димитрий Иоаннович). Hy was een van drie swendelaars wat in die Tyd van Beroeringe voorgegee het hulle is Dmitri Iwanowitsj, jongste seun van Iwan die Verskriklike, wat in 1591 glo ’n sluipmoordaanval oorleef het. Daar word algemeen aanvaar dat die ware Dmitri in Oeglitsj vermoor is en dat die eerste Vals Dmitri eintlik Joeri (Grigori) Otrepjef was, hoewel dit glad nie seker is nie. Hierdie kamtige Dmitri maak omstreeks 1600 sy verskyning in die geskiedenis toe hy patriarg Job van Moskou beïndruk met sy geleerdheid. Boris Godoenof gee egter bevel dat hy gevang en ondervra word, waarna hy vlug. Daar was vae gerugte dat Dmitri die buite-egtelike seun was van ’n vorige Poolse koning, Stefan Batori, wat van 1575 tot 1586 regeer het. Dmitri self het beweer dat sy ma, die weduwee van Iwan die Verskriklike, die sluipmoordaanval deur Boris Godoenof verwag het en hom toe in die sorg van ’n dokter gelaat het.